Paludan: - Jeg husker intet

Da Ekstra Bladet spørger Rasmus Paludan ind til domænet 'smukmand.dk', er hans hukommelse forbavsende begrænset.

- Jeg tror aldrig, det er blevet brugt til noget. Er det nogensinde blevet brugt til noget, spørger Rasmus Paludan Ekstra Bladet.

- Det må du da vide ...

- Ja, det skulle man mene, men altså ... Det ved jeg ikke. Det tror jeg ikke, at det er, siger Rasmus Paludan og tilføjer:

- Jeg vil sige ... 'Smukmand'. Det lyder lidt måske som et egoproblem i virkeligheden. At jeg måske har været lidt for glad for mig selv og ment, at hjemmesiden 'smukmand' egnede sig godt til mig og så ved nærmere eftertanke har tænkt: 'Det var måske lige i overkanten'.

- Det fremgår, at der fandtes et billede af 'en ung smuk mand i Palads 23. september 2006 klokken 21.14'. Hvem var det?

- Det ved jeg ikke, hvad jeg skal sige til. Jeg håber da, at jeg var den unge smukke mand. Det var jeg vel på det tidspunkt. Nu mener jeg jo stadig, at jeg er en ung, smuk mand. Men det er der delte meninger om nu. Men det er jo heller ikke nemt. Alle bliver jo ældre. Men altså ... Det ved jeg sgu ikke, hvad jeg skal sige til. Men jeg kan da sagtens have være i Palads den dag og taget et billede af mig selv og lagt det ud som en smuk mand, lyder forklaringen fra Rasmus Paludan.

- Jeg har vel også skulle date dengang. Jeg ved ikke, om var et scoretrick og sige: 'Se min hjemmeside, som hedder det her'. I Danmark vil det formentlig frastøde folk på grund af janteloven, lyder det videre.

- Hvad går kategorien 'Unge mænd mellem 15 og 18 år' ud på?

- Det aner jeg ikke. Men altså hvis det er unge mænd, er det vel flere end kun mig, går jeg ud fra, siger Rasmus Paludan.

- Hvem ellers?

- Jeg tror ikke ... Altså jeg kan ikke huske det. Jeg tror ikke, at der har ligget nogen. Altså hvis der har været ét billede, har det vel været et billede af mig, svarer Rasmus Paludan.

- Der står 'mænd' - i flertal. Hvem har ellers ligget der?

- Hvis der overhovedet har ligget nogen. For man kan sige, at kategorien betyder ikke, at der har ligget nogen i den. Altså jeg kan virkelig ikke huske det. Og det er jo tydeligvis også lang tid siden, men det kan sagtens være, at jeg har været en del af en vennegruppe, som også ville ligge der. Altså hvad fanden ved jeg, lyder det fra Rasmus Paludan.

- Det lyder som en søforklaring ...

- Og jeg vil så også sige, at jeg jo heller ikke kan huske det. Jeg sagde ikke, at det var mig selv. Jeg siger, at det formoder jeg. Men altså ... Jeg kan ærligt talt ikke huske det. Jeg kan jo konstatere, at jeg ejer domænet. Men jeg sagde jo til dig lige fra starten - det må du formentlig kunne erindre - at jeg virkelig ikke ved det. Og så tænkte jeg, at det mest logiske vel er, at det er mig, der er den person, siger Rasmus Paludan.

- Er det ikke påfaldende, at du intet husker?

- Det kan også være, at du har en tendens til at overfortolke tingene lidt måske. Men jeg vil sige ærligt til dig, at jeg husker så godt, jeg kan. Og jeg kan ikke huske præcis, hvad 'smukmand'-domænet handlede om. Men jeg synes, at jeg var en smuk mand dengang. Og det synes jeg stadig - i hvert fald indvendigt. Og det er vel, hvad der er at sige om det, svarer Rasmus Paludan.

- Afviser du at have lagt billeder ind af personer uden deres tilladelse?

- Det er svært at afvise noget, jeg ikke kan huske. Men jeg kan i hvert fald afvise fuldstændigt, at jeg skulle have lagt nogen ind, som ikke har givet tilladelse til det. Og grunden til, at jeg kan afvise det, er, at det trods alt er rimeligt alvorligt. Men jeg synes måske for at være helt ærlig, man også kan vende den om og sige: Er din historie ikke en anelse tynd? Altså du har et domæne, jeg ejer. Og så har der ligget et billede på den engang. Og jeg kan intet huske om, hvad der har ligget på den i øvrigt. Der er ikke meget kød på den historie, hva, siger Rasmus Paludan.

- Kan du forstå, hvis nogle tænker, at du har lagt billeder ind af unge mænd mellem 15 og 18 år?

- Nej.

- Så du synes ikke, at navnet 'Unge mænd mellem 15 og 18 år' indikerer det?

- Nej.

- Ville det have været problematisk, hvis du havde gjort det?

- Nej.

- Hvorfor ikke?

- Det ville vel ikke have været problematisk, forudsat de havde samtykket. Der er jo tusindvis af sider på nettet - antager jeg - af modelbureauer, som har lige præcis det. Så det vil jeg ikke synes. Men jeg kan ikke huske det altså, lyder forklaringen fra Rasmus Paludan.